VEGA præsenterer

**Ekstrakoncert med Christopher i Store VEGA**

*Christophers november-koncert i Store VEGA er allerede udsolgt her et halvt år inden, og på grund af den massive interesse har VEGA valgt at annoncere endnu en koncert med den danske popprins i Store VEGA den 20. november.*

**Rost nyt album**

[Christophers](https://www.facebook.com/ChristopherMusicDk?fref=ts) opfølger-album *Told You So*, hvor sangeren bevæger sig væk fra statussen som teen-idol, er blevet godt modtaget af anmelderne, der har bidt mærke i den store udvikling siden debutalbummet fra 2011.

Førstesinglen, der deler titel med albummet, gik i releaseugen ind på #5 på download-charten.

Hvor debutpladen satte scenen for Christophers talent og brillante evner som sangskriver og sanger, viser ”[Told You So](http://www.youtube.com/watch?v=XfrIwdTE_IM)” en mere moden og kæk lydside, som har masser af international vibe, sprøde r&b-toner og skarpt skårede produktioner. En lyd som også kendetegner albummet, som er produceret af Christopher i samarbejde med Frederik og Fridolin Nordsø (The William Blakes, samt producere for Fallulah, Outlandish m.fl.).

**Solide singler og lækkert liveshow**

Det er gået stærkt for Christopher, som i 2011 debuterede med singlen ”[Against the Odds](http://www.youtube.com/watch?v=buWU820LQgc)”, der hurtigt fik de sociale medier til at koge og blev Christophers første guldplade. Debutalbummet *Colours*udkom i marts 2012 og affødte, udover ”[Against the Odds](http://www.youtube.com/watch?v=buWU820LQgc)”, hitsinglerne ”Nothing in Common” og ”Mine, Mine, Mine”, som alle har kastet guld- og platin-certificeringer af sig.  
  
Christopher er, trods sine relativt få år i musikbranchen, særdeles scenevant, med et hav af udsolgte koncerter i bagagen. Fornemmelsen for den totale live-oplevelse gav også den populære publikumsfavorit tjansen som opvarmning for popkometen Justin Bieber i Parken sidste år. Man kan derfor ikke alene forvente sig en perlerække af hitsingler, men en gedigen popfest af dimensioner, når Christopher giver ekstrakoncert i Store VEGA den 20. november.

**Fakta om koncerten**Christopher   
Torsdag den 20. november, kl. 20.  
Store VEGA, Enghavevej 40, 1674 København V  
150 kr. + gebyr

Forsalg senere i dag via VEGAs hjemmeside og Billetnet.